Miss Universe 2007

Ang **Miss Universe 2007** ay ang ika-56 na edisyon ng Miss Universe pageant, na ginanap sa National Auditorium, Lungsod ng Mehiko, Mehiko noong 28 Mayo 2007.

Pagkatapos ng kompetisyon, kinoronahan ni Zuleyka Rivera ng Porto Riko si Riyo Mori ng Hapon bilang Miss Universe 2007. Ito ang ikalawang tagumpay ng Hapon sa kasaysayan ng kompetisyon. Nagtapos bilang first runner-up si Natália Guimarães ng Brasil, samantalang nagtapos bilang second runner-up si Ly Jonaitis ng Beneswela.

Mga kandidata mula sa pitumpu't-pitong bansa at teritoryo ang kumalahok sa kompetisyong ito. Pinangunahan nina Mario Lopez at Miss Teen USA 1998 Vanessa Minnillo ang kompetisyon. Nagtanghal ang Mehikanong Latin pop group na RBD sa edisyong ito.

## Kasaysayan 
### Lokasyon at petsa ng kompetisyon 
Noong 11 Pebrero 2007, inanunsyo ng pangulo ng *Grupo Promotor Mu México* na si Pedro Rodríguez na magaganap ang edisyong ito ng Miss Universe sa mga lungsod ng Cancún at Oaxaca sa Mayo 2007. Gayunpaman, inanunsyo ng noo'y may-ari ng Miss Universe Organization na si Donald Trump at ang noo'y pangulo ng organisasyon na si Paula Shugart, na magaganap ang edisyong ito sa Auditorio Nacional sa Lungsod ng Mehiko sa 28 Mayo 2007. Kinailangang tumanggi ng Oaxaca sa pagdaos ng kompetisyon dahil sa mga kaganapan na nangyayari sa lungsod. Dapat sanang magiging lokasyon ng *national costume competition* ang Monte Albán sa Oaxaca, ngunit ito ay inilipat sa Angel of Independence sa Lungsod ng Mehiko.

### Pagpili ng mga kalahok 
Ang mga kalahok mula sa pitumpu't-pitong bansa at teritoryo ay napili upang lumahok sa kompetisyon. Dalawang kandidata ang napili matapos maging *runner-up* sa kanilang kompetisyong pambansa, at dalawang kandidata ang napili matapos ang pag-urong ng orihinal na kalahok.

#### Mga pagpalit 
Iniluklok si Sharon Kenett upang kumatawan sa bansang Israel matapos bumitiw sa kompetisyon si Liran Kohener upang tapusin ang kanyang *mandatory military service*. Iniluklok ang *first runner-up* ng Miss Mauritius 2006 na si Sandra Faro upang kumatawan sa kanyang bansa matapos matuklasan na hindi umabot sa *age requirement* si Miss Mauritius 2006 Melody Selvon. 

#### Mga unang sali, pagbalik, at mga pag-urong 
Unang sumali sa edisyong ito ang mga bansang Tansaniya, at Serbiya at Montenegro bilang dalawang hiwalay na bansa. Bumalik sa edisyong ito ang bansang Honduras na huling sumali noong 2002, at Barbados, Belis, Curaçao, at Italya na huling sumali noong 2005.

Hindi sumali ang mga bansang Etiyopiya, Gana, Hilagang Kapuluang Mariana, Irlanda, Kapuluang Kayman, Letonya, Lupangyelo, Namibya, Reyno Unido, San Vicente at ang Granadinas, Serbiya at Montenegro, Sint Maarten, Sri Lanka, Suwesya, Trinidad at Tobago, Tsile, at Turkiya sa edisyong ito. Naging dalawang magkahiwalay na bansa na ang Serbiya at Montenegro mula noong 3 Hunyo 2006. Hindi lumahok si Aruni Rajapaksha ng Sri Lanka dahil sa hindi isiniwalat na dahilan, ngunit lumahok siya sa sumunod na edisyon. Bagama't inanunsyong lalahok sa Miss Universe dalawang taon bago ito mangyari, hindi lumahok si Casynella Olivierre ng San Vicente at ang Granadinas dahil sa hindi isiniwalat na dahilan. Hindi sumali si Lestapier Winqvist ng Suwesya matapos nitong sabihan na ang kompetisyon ay "misogonistiko".

### Mga insidente sa panahon ng kompetisyon 
Noong Abril 2007, nagkaroon ng kontrobesiya sa inisyal na *national costume* ni Rosa María Ojeda na Mehiko. Nakalarawan sa palda ng kanyang kasuotan ang mga imahe ng Cristero War, isang paghihimagsik ng mga Kataliko noong dekada 1920s kung saan libu-libo ang mga taong pinatay at binitin. Kasama rin sa kasuotan ang isang *bullet-studded* na sinturon, at isang kuwintas na may krus. Kalaunan ay pinalitan ang *national costume* ni Ojeda upang maisama ang imahen ng Birhen ng Guadalupe.

### Komite sa pagpili 
#### Final telecast 
* Tony Romo – Dallas Cowboys quarterback
* James Kyson Lee – actor on Heroes
* Nina Garcia – Hurado sa Project Runway at *fashion director* para sa Elle magazine
* Dave Navarro – Amerikanong mang-aawit
* Dayanara Torres – Miss Universe 1993 mula sa Porto Riko
* Mauricio Islas – Mehikanong aktor
* Lindsay Clubine – *briefcase model* sa Deal or No Deal 
* Marc Bouwer – *fashion designer*
* Christiane Martel – Miss Universe 1953 mula sa Pransiya
* Michelle Kwan – 1998 Olympic *silver medalist*, at 2002 Olympic *figure skating bronze medalist*

## Mga kandidata 
Pitumpu't-pitong kandidata ang lumahok para sa titulo.

## Mga tala 
## Mga sanggunian 
## Panlabas na kawing 
* Opisyal na website

Kategorya:2007